b'\n_START_ARTICLE_\nFranc Zamlik\n_START_SECTION_\n\xc5\xbdivljenje in delo\n_START_PARAGRAPH_\nZamlik se je kiparstva verjetno izu\xc4\x8dil v delavnici kiparja Mihaela Poga\xc4\x8dnika v Slovenskih Konjicah (tedaj Konjice). Njegova dela so ohranjena v Konjicah in okolici, zlasti v cerkvah na obronkih ju\xc5\xbenega Pohorja, nekaj pa se jih nahaja v okolici Maribora (npr. Razvanje)._NEWLINE_Med njegova pomembnej\xc5\xa1a dela sodijo: Marijino in Florijanovo znamenje na glavnem trgu v Slovenskih  Konjicah (ok. 1740\xe2\x80\x931750), veliki oltar s 34 figurami in oba stranska na Brinjevi gori pri Zre\xc4\x8dah (ok. 1730-1740), glavni oltar v podru\xc5\xbeni\xc4\x8dni cerkvi sv. Jo\xc5\xa1ta na Vinarjah (1730-1740), veliki oltar v \xc5\xbeupnijski cerkvi v \xc4\x8cre\xc5\xa1njicah pri Frankolovem (1744), veliki oltar in dva stranska pri sv. Jerneju pri Lo\xc4\x8dah (ok. 1750), dodelava zlatega oltarja in izdelava stranskih v \xc5\xbeupnijski cerkvi Marijinega varstva na Prihovi pri Oplotnici._NEWLINE_Franc Zamlik je zna\xc4\x8dilen predstavnik poljudne smeri slovenskega baro\xc4\x8dnega kiparstva. Kipi so mo\xc4\x8dno ekspresivno poudarjeni, tipi obrazov se ponavljajo; \xc5\xa1ibko anatomijo re\xc5\xa1uje z bogato nagubanimi obla\xc4\x8dili, kar daje njegovi plastiki \xc5\xbeivahen videz.'